Richard 'DJ' Ashurst Junior

Cyrhaeddodd DJ Gwmderi yn y ffordd fwyaf dramatig posibI pan drawodd Eileen Probert a'i gar wrth iddo yrru ar hyd y stryd fawr.

Achosodd gynnwrf pellach pan glywodd y pentrefwyr pwy yn union oedd e - mab Dic Deryn, brawd Dai Ashurst.

Doedd Dai ddim yn bles o weld DJ, ond cafodd groeso cynnes gan Diane Ashurst i Fryntirion. Datgelwyd bod DJ wedi ffoi i Gwmderi o lwerddon ar ôl iddo gael crasfa go iawn gan ei dad am gysgu gyda gwraig un o gyfeillion pennaf Dic.

Profodd yn eithaf buan ei fod yn fab i'w dad drwy ddechrau clatsio yn y Deri Arms - cafodd el wahardd gan Ed Charles nes iddo greu argraff dda fel cogydd. Aeth ymlaen i hynhyrfu'r dyfroedd gyda menywod hŷn y Cwm - ar ôl fflyrtio gyda Diane, trodd ei sylw at Anita Pierce, a chael gwell llwyddiant gyda hi.

Roedd Dai'n benderfynol o gael gwared ar ei nai nes i'r Gwyddel y cysgodd DJ â’i wraig ddod i chwilio amdano - wedi'r cyfan, mae gwaed yn dewach na dŵr. Ymaeloddodd â'r clwb rygbi a daeth yn ffrindiau da gyda Iolo White ac Ed.

### **Perthynas a Sioned**

Yn ystod y cyfnod clo penderfynodd **'DJ'** symud i Benrhewl er mwyn parhau i weithio ar y fferm a gadael i Dai a Diane hunan ynysu heb risg. Parhaodd cyfeillgarwch glos DJ a Sioned Charles i ddatblygu yn ystod y cyfnod hwn er waetha gobeithion DJ am rywbeth mwy a'i genfigen o gyfeillgarwch Sioned a Rhys Llywelyn.

Un noson, wedi clywed gymaint oedd Sioned yn colli'r sinema penderfynodd DJ droi'r ystafell fyw ym Mhenrhewl i mewn i sinema bersonol. Treuliodd y ddau'r noson gyda'i gilydd ond roedd oblygiadau mwy i'r berthynas pan ofnai Sioned ei bod yn disgwyl. Roedd DJ yn barod i gynnig help ond roedd yn siomedig pan ddaeth y prawf yn ôl yn negyddol.

Roedd siom bellach i DJ pan ddaeth i wybod bod Sioned wedi bod yn cael affêr gyda Dylan Ellis yn ystod y cyfnod clo.

Cyfaddefodd DJ ei deimladau at Sioned ond roedd yn ofni na fyddai hi yn teimlo yr un peth. Daeth sioc i DJ pan wedai Sioned ei bod hi eisiau rhoi cynnig ar bethau a dod yn gwpl. Cadwodd y ddau eu perthynas yn gyfrinach am gyfnod ond o fewn dim daeth y pentref oll i wybod am y cwpl annisgwyl.

### **Damwain car**

Yn 2021 roedd perthynas **'DJ'** a Sioned yn mynd o nerth i nerth er bod DJ yn cael ei hun yn cwestiynu yn aml os oedd teimladau Sioned tuag ato yn wir. Er mawr sioc iddo gofynnodd hithau iddo os byddai'n ei briodi. Derbyniodd DJ y cynnig ond trodd y diwrnod llon yn drasiedi pan gafodd DJ ei daro gan gar Aled Richards.

Cuddiodd Aled rhag yr heddlu yn nhŷ Tesni ble daeth y teulu oll i glywed am ei gysylltiad a Dylan. Er mwyn cadw pethau rhag yr heddlu penderfynodd Dylan wneud ymholiadau gyda Sioned Charles a DJ i weld faint oedd yn cofio am y ddamwain. Wedi dod i glywed fod Aled wedi datgelu y gwir am eu cysylltiad teuluol i Sioned hefyd doedd gan Dylan ddim dewis ond i gynnig swm sylweddol o arian i'r cwpl i'w cadw'n dawel.

### **Triongl Serch**

Wedi clywed fod DJ wedi'i anafu dychwelodd Non Mererid Evans i'r pentref. Datgelwyd ei bod wedi bod mewn cysylltiad cysgon gyda Kath Jones ers gadael Cwmderi er mawn siom i Mark oedd yn anfodlon maddau iddi am ei thwyll.

Gobaith Non oedd ailgynnau tan ar hen aelwyd gyda DJ ond cafodd ei siomi i ddarganfod ei fod wedi dyweddïo a Sioned. Er iddi gynnig ei llongyfarchiadau i'r cwpwl roedd Eileen yn ddrwgdybus o'r berthynas rhwng DJ a Non. Er mwyn lleihau'r amheuon honnai Non ei bod hi eisoes mewn perthynas gyda dyn o'r enw Len.

Er mwyn cael perswâd ar Mark i adael iddi aros yn Faes y Deri honnodd Non fod ei 'chariad' Len yn ei thrin yn wael a'i bod yn teimlo dan fygythiad ganddo. Ildiodd Mark a gadael iddi aros yng Nghwmderi unwaith eto ond cafodd ei siomi pan ddaeth Len i chwilio am Non a datgelwyd mai celwydd oedd y berthynas. Ffrind i Non o'r chapel oedd Len oedd wedi ei adnabod ers ei phlentyndod ac nid oedd unrhyw awgrym o drais na rhamant rhwng y ddau. Yn ddig ei bod wedi ceisio ei dwyllo unwaith eto gofynnodd Mark iddi adael.

O fewn dyddiau dychwelodd Non ond ildiodd Mark a gadel iddi aros. Cychwynnodd Non ddysgu gwersi Sbaeneg ar gyfer yr Antur er mwyn cyfiawnhau aros yn yr ardal a throdd Non ei golygon ar DJ unwaith eto. Llwyddodd i'w hudo i Fryntirion am sgwrs. Cyfaddefodd Non ei theimladau tuag ato a bu i'r ddau gysgu hefo'i gilydd, y tro cyntaf iddi gysgu hefo unrhyw un yn ôl ei honiadau.

Er waethaf honiadau DJ mai digwyddiad un tro oedd y cyfan â'i fod ddim am orffen pethau hefo Sioned, o fewn dim roedd ef a Non wrthi eto. Doedd y cwpl ddim yn llwyddiannus iawn yn cuddio eu perthynas a daeth Mark i wybod y gwir o fewn dim. Cytunodd i gadw'r cyfan yn gyfrinach ond mynnai fod DJ yn gwneud penderfyniad.

Wrth i'r briodas nesáu rhoddodd Non wltimatwm i DJ. Ni alla'i aros yng Nghwmderi a gwylio ei chariad yn priodi rhywun arall felly byddai hi yn gadael cyn y diwrnod mawr. Paciodd DJ ei fag yn barod i fynd tra roedd Sioned ag Eileen wedi mynd i'r sba am y diwrnod, ond wedi sgwrs gyda Matthew, oedd wedi dod i wybod am y berthynas ar y noson stag penderfynodd DJ na allai adael wedi'r cyfan.

Ar ddiwrnod y briodas daeth Non i adael llythyr i DJ ym Mryntirion, yn gadael iddo wybod ei bod am adael y wlad. Daliodd DJ hi yn y tŷ ac wedi sgwrs fer rhwng y ddau roedd y cyfan yn ddigon i roi traed oer iddo am y briodas. Cyrhaedded DJ i benderfyniad mawr ynglŷn â'i ddyfodol ac aeth i rannu'r newyddion a Sioned a oedd yn aros am ei ddarpar ŵr y tu allan i'r capel, yn barod am ei diwrnod mawr. Torrodd ei chalon gan gyhoeddi ei fod ddim yn gallu mynd ymlaen a'r briodas. Aeth yn ei flaen i gyhoeddi ei gariad tuag at Non a chyhoeddi ei bod yn barod i adael y wlad gyda hi a bu i'r cwpwl adael Cwmderi gyda'i gilydd.